ועדת העבודה, הרווחה והבריאות, כנסת 16, פרוטוקול מספר 225, 2004-07-13 12:30

שאול יהלום: אני מתכבד לפתוח את ישיבת ועדת העבודה הרווחה והבריאות.

שאול יהלום: נושא הדיון הוא הצעת חוק של חבר הכנסת אמנון כהן שעברה בקריאה טרומית ועלינו להכין אותה לקריאה ראשונה.

שאול יהלום: זו הצעת חוק לתיקון פקודת הבטיחות בעבודה נוסח חדש תיקון-דרגנוע, התשס"ג – 2003, תואיל להגיד לנו את מטרתה.

אמנון כהן: תודה אדוני היו"ר על עצם קביעת הדיון היום.

אמנון כהן: החוק נולד לפני כארבע שנים בדיון של הוועדה לפניות הציבור כשהיו מספר הורים שפנו אלינו לאחר ילדיהם נפגעו מהדרגנועים במרכזי קניות ובמקומות ציבוריים אחרים והתברר שכל הנושא של דרגנועים אינו מוסדר.

שאול יהלום: מה זה דרגנוע?

אמנון כהן: מדרגות נעות, כמו שיש בקניונים.

שאול יהלום: מה רע בהם?

אמנון כהן: הם טובים אבל במקומות מסוימים הם לא בטיחותיים, ומטרת החוק היא להשוות לטיפול שיש במעליות, פעם בחצי שנה בדיקת הנושא הבטיחותי, להחיל את זה גם על דרגנועים.

אמנון כהן: כל משרדי הממשלה תמכו ואף הרחיבו ואמרו שנחיל את החוק הזה לא רק על דרגנוע אלא גם על כל מה שמשרד המשפטים נתן לו את הסכמתו כמו כלי הרמה, מעלונים מסוע לכת ועוד.

אמנון כהן: אני כמובן לא התנגדתי, אם החוק שלי יכול לפתור עוד כמה דברים בדרך מה טוב, הכל לטובת הציבור שמשתמש בדברים האלה, והממשלה תמכה בכל זה.

אמנון כהן: אבל בין שנת 2000 לשנת 2004, כשכל פעם נתתי להם זמן שישבו ויגיעו להסכמות מבחינות תקציביות ומשפטיות, שום דבר לא זז.

אמנון כהן: החלטתי על כן לקיים דיון כאן ואם יש אי הסכמות בנושאים אני מוכן להתפשר ולהוריד, החוק הזה מאד חשוב כדי שלא יפגעו עוד ילדים ואנשים ואני רוצה לסיים את הדיון בו ולהביא את זה לקריאה ראשונה.

שאול יהלום: מר מגנוס ממשרד התמ"ת, מהי עמדתכם

פיטר מגנוס: אנחנו רוצים לקדם את הנושא הזה, זה חשוב לנו לא פחות מחבר הכנסת כהן.

אמנון כהן: לא בטוח.

פיטר מגנוס: אני מתנצל על האיחור שנעשה, עברנו משרד, והיו עוד כל מיני דברים אחרים שאני לא רוצה להיכנס אליהם.

פיטר מגנוס: אנחנו כן רוצים את זה, לפי ההגדרות שקיבלנו מהיועצת המשפטית של הוועדה וממשרד המשפטים, יש צורך לכמה עדכונים קטנים דהיינו להגיע לאותם תקנים שאנחנו רוצים להתבסס עליהם בחוק עצמו, זה קל לעשות.

פיטר מגנוס: דבר שני, התבקשנו, גם בחוק עצמו, להגדיר מיהם האנשים והדרישות לגביהם, שיכולים לטפל במעליות מעלונים ודברים כאלה, וגם את זה אנחנו רוצים להכניס.

פיטר מגנוס: אחר כך אני חושב שההצעה מוכנה.

שאול יהלום: מה אומרת היועצת המשפטית?

שאול יהלום: האם אלו שתי הבעיות היחידות?

ג'ודי וסרמן: יש כמה דברים שהוועדה צריכה לתת את הדעת לפני שנקבל את הפירוט המקצועי שצריך לבוא ממשרד התמ"ת.

ג'ודי וסרמן: דבר ראשון, הצעת החוק הזו באה להסדיר שורה ארוכה של סוגי מעליות במקומות שונים, אמר חבר הכנסת כהן, דרגנוע בקניונים, מסועי לכת בשדות התעופה ומעלונים לנכים כמו שיש בכנסת וכו'.

ג'ודי וסרמן: השאלה הראשונה היא האם המקום להסדיר את כל סוגי המעליות למיניהם הוא בפקודת הבטיחות בעבודה, שעניינה המרכזי הוא מקומות עבודה.

ג'ודי וסרמן: נכון שקיים פרק בפקודת הבטיחות בעבודה שדן בנושא מעליות, בצורך לאשר כל חצי שנה את פעולת המעליות.

ג'ודי וסרמן: כנראה שהמקור של זה שבתחילה המעליות היו במקומות עבודה ככה אני מניחה שזה נכנס בשנות ה- 70.

שאול יהלום: גם מעלית פרטית בחוק הזה?

ג'ודי וסרמן: גם מעלית פרטית בחוק הזה אבל עכשיו אנחנו באים ומסדירים את כל סוגי הדברים הנעים, השאלה אם המקום הנכון הוא בפקודה הזו, האם האנשים הרלוונטיים לפיקוח הנכון הם משרד התמ"ת במסגרת משרד התעסוקה וזו צריכה להיות התייחסות ממשלתית האם זה המקום שהם רוצים - - -

אמנון כהן: מה זה משנה?

ג'ודי וסרמן: כי צריך להסדיר את זה במקום הנכון.

ג'ודי וסרמן: קניון זה לא עבודה, זה מקום שמסתובבים, זו שאלה לגבי המיקום של זה.

ג'ודי וסרמן: דבר שני, יש הסדרה של מקצוע, מוצע כאן שהמפקח על העבודה יוכל לתת הרשאה לסוגי אנשים שלא מפורט איזה סוג אנשים, איזה סוג הכשרה הוא צריך, כל זה חייב להיות ברמה של חקיקה ראשית כי אנחנו מדברים על הגבלות על חופש העיסוק.

ג'ודי וסרמן: לעניין הזה הייתי רוצה לשאול מה המצב היום, האם יש צורך להסדיר את העניין או כל מהנדס או הנדסאי, אינני יודע איזה בעל מקצוע עוסק בזה, אין לו די בלימודים הקיימים היום.

ג'ודי וסרמן: האם יש צורך להסדיר את העניין הזה ולסגור את זה רק בקבוצה מסוימת של אנשים.

שאול יהלום: האם משרד המשפטים מעורב בעניין?

שי סומך: בדקנו את הנושא בעיקר במישור של חופש העיסוק והשאלה המרכזית באמת צריכה להיות אם קובעים שרק קבוצת אנשים מסוימת ולא אחרת יכולה לעסוק בעיסוק הזה, האם יש לזה הצדקה, זאת אומרת תכלית ראויה לפי חוק יסוד חופש העיסוק, האם זה נעשה במדתיות, או האם יש אנשים שייפגעו כתוצאה מזה, שהיום הם עוסקים ואחרי ההגדרה הם לא יוכלו לעסוק.

שי סומך: לפעמים עושים הוראות מעבר כדי שהאנשים האלה לא יפגעו, כי הרי הפרנסה שלהם יכולה להיפגע.

אמנון כהן: אתה לא פוגע באף אחד, כי אף אחד לא עוסק בזה.

שי סומך: אני רק אומר שאלו השאלות שצריך לשאול.

ג'ודי וסרמן: אין אנשים היום שמטפלים במדרגות נעות?

אמנון כהן: מי שרוצה מטפל ומי שלא רוצה, לא מטפל.

שי סומך: אלה השאלות ששאלנו ואני חושב שהוועדה צריכה לשמוע את משרד התמ"ת בנושא הזה, שמענו את הסברים שלהם, אני לא מומחה בדרגנועים ומעליות ומעלונים...

אמנון כהן: קבלתם תשובות?

שי סומך: אני אישית קבלתי תשובות.

אמנון כהן: משנת 2000 אני מנסה להעביר את החוק וכל פעם מישהו דוחה את זה בגלל משהו.

אמנון כהן: אם יש בעיה אמיתית בואו נפתור, אבל סתם לדבר על מדתיות ופגיעה, למה?

שי סומך: לא אמרתי שפוגעים, אמרתי שאלו השאלות ששאלנו ואמרתי שמר פיטר מגנוס נתן תשובות עליהם, אני רק מציע שהדברים האלה ישמעו גם בוועדה כי עקרונית אנחנו כאן בשדה חוקתי ועקרונית ייתכן אדם שאולי יפגע מהחוק הזה, שאחרי החוק הזה אולי לא תהיה לו פרנסה, אני לא חושב שיש אדם כזה, אבל צריכים לברר את זה כי הם יכולים להגיש עתירה.

שאול יהלום: אז מי מטפל בזה אם לא משרד העבודה?

שי סומך: משרד התמ"ת.

שאול יהלום: מתי נוכל לקבל נוסח ממשלתי?

שאול יהלום: כמו שאתם נוהגים בהרבה חוקים תגישו לנו נוסח ממשלתי שלוקח את החוק הזה, אומר באופן עקרוני את הדברים, אנחנו דנים על זה, חלק מקבלים חלק לא מקבלים אבל בואו נגמור עם זה.

שאול יהלום: מתי נוכל לקבל נוסח כזה?

פיטר מגנוס: אני יכול לענות על השאלות קודם.

שאול יהלום: אם תענה על השאלה הזו בצורה סבירה אז הכל יהיה בסדר בשאר השאלות.

שאול יהלום: אנחנו רוצים לסיים את החוק יש אפשרות אחת לקחת את החוק הזה ולהעביר אותו בקריאה ראשונה איך שהוא, אם אתם מסכימים, לא נתקן שום דבר, נעביר לקריאה ראשונה ובקריאה שניה ושלישית נעשה את כל מה שתגידו.

ג'ודי וסרמן: יש המון נושאים פרטניים, צריך קודם כל לשמוע את התשובות העקרוניות האלה, לשמוע על התקנים, לשמוע על ההוראות שמתכוונים אליהם.

שאול יהלום: כל עוד הם לא אומרים לנו את עמדת הממשלה מאל"ף עד ת"ף יכול להיות יש להם סעיף שהם לא רוצים בכלל שזה יחול על מעליתון בבית חולים למשל.

שאול יהלום: ברוב הגינותו חבר הכנסת כהן אמר שהוא רצה רק בדרגנועים בקניונים מה סיבכתם אותי עם חוק כזה גדול שעכשיו אתם שמים לו מקלות בגלגלים.

שאול יהלום: אני אומר שנגמור את העניין, תעשו אפילו חוק קומפקטי שמדבר על שניים שלושה אם אתם לא יכולים היום להחיל אותו על כל מה שנע מלמעלה ומטה תעשו אותו על דרגנועים או אולי שני דברים, על מה שאתם מסוגלים בואו נגמור וזה יהיה פתח אחר כך להמשיך.

פיטר מגנוס: אם אנחנו לוקחים את ההצעה כפי שהיא היום ואנחנו מוסיפים את אותם התוספות שנתבקשנו לעשות, דהיינו אזכור התקנים הרלוונטיים והגדרה מי רשאי לטפל במעליות, מבחינתי ההצעה מושלמת.

ג'ודי וסרמן: לרבות הסעיף הפלילי...

ג'ודי וסרמן: ישבנו יחד כמה שעות טובות, נתתי לכם שורה ארוכה של נושאים, אני מדברת על ישיבה שקיימנו ב- 21 לינואר 2004, מאז לא שמעתי שום דבר.

ג'ודי וסרמן: אפשר לפתוח את החוק להתחיל לעבור סעיף סעיף עם חברי כנסת, שאני חושבת שקצת חבל על הזמן שלהם, ולהתחיל לעבור על כל ההערות.

אמנון כהן: אני מעדיף כך, אני רוצה לגמור עם זה.

שאול יהלום: אני שואל האם יש סיכוי שמשרד המשפטים ומשרד התמ"ת יתנו לנו נוסח ממשלתי לחוק הזה תוך זמן סביר ואז נעבוד לפי הנוסח הממשלתי, אנחנו עושים את זה בפוליגרף, עושים את זה בחוק שוויון זכויות לאנשים עם מוגבלות, אנחנו עושים את זה בלי סוף וזו הדרך שלנו כי כך לא מקבלים התנגדות מהממשלה על כל דבר ומצד שני למציע לא אכפת לחבור לממשלה.

שאול יהלום: הוא רוצה בתיקון העניין אין לו עניין של מריבה עם הממשלה, לכן אם היה נוסח ממשלתי היינו רצים אתו וגומרים בישיבה אחת את העניין.

שי סומך: מבחינתנו נעשה כל מאמץ, כמובן בכפוף לחוק המקורי.

שאול יהלום: מי מרכז את זה?

ליאורה עופרי: אנחנו נצטרך לשבת ולראות איך אנחנו מתכנסים ללוח זמנים שיתואם עם משרד המשפטים, וכמו שאמרת, אולי נצטרך להתכנס גם עם הצעת החוק הזו אם נראה שכל מיני דברים שהוכנסו פנימה הם קצת יותר בעייתיים כיום, מה שמנע מאתנו עד עכשיו להתקדם עם כל ההערות שקבלנו מג'ודי וממשרד המשפטים, ולו בכדי לקדם את הצעת החוק.

שאול יהלום: מתי?

שאול יהלום: תני לי זמנים.

אמנון כהן: לשם הגילוי הנאות, כבר חצי שנה אני רוצה לעשות אצלי פגישה וזה לא מסתדר.

שאול יהלום: ההבדל בינינו הוא שהם לא באים לחוקק.

אמנון כהן: אני מציע שיהיה כמו שאתה הצעת, נעביר את ההצעה בקריאה ראשונה ואחר כך נשב.

ג'ודי וסרמן: אולי אדוני ירצה לצמצם את הצעת החוק רק לדרגנועים ואז יידרש פרק זמן קצר יותר והוועדה תקבע שאם לקראת הקריאה השניה והשלישית תהיה הסדרה מצדם לדברים הנוספים, יהיה אפשר להוסיף את זה לחוק אחר כך.

אמנון כהן: אין לי בעיה עם זה.

ג'ודי וסרמן: רק שזה יהיה מסודר ומקצועי.

אמנון כהן: אני מציע להעביר את הדרגנועים עכשיו.

אמנון כהן: תוציאו מה שקשור לדרגנועים, אני רוצה להעביר את זה קריאה ראשונה ואחרי זה נחכה.

ג'ודי וסרמן: צריך את יסודות ההרשאה, של הרישוי, מה צריך המומחה שיבדוק את הדרגנוע, איזה תקן יש לדרגנוע, לא קבלנו שום תשובה לזה.

פיטר מגנוס: אמרתי שאני אכניס את התקן.

ג'ודי וסרמן: אבל הכנסת מחוקקת.

ג'ודי וסרמן: אם רוצים לחוקק, אתה צריך לתת את התקן, את התנאים, את ההיבט הפלילי ואת כל שאר הדברים האלה.

פיטר מגנוס: אנחנו מחטיאים את המטרה, אין בעיה להזכיר את התקן הרלוונטי לדרגנועים, אבל אם אנחנו לא מגדירים מי רשאי לבדוק אותו - - -

שאול יהלום: אז תגדיר.

ג'ודי וסרמן: אנחנו שואלים מי רשאי לבדוק אותו.

אמנון כהן: אתה כבר ארבע שנים מגדיר את זה.

ג'ודי וסרמן: שאלה ראשונה היא מי היום רשאי לבדוק את הדרגנוע, האם מוצדק להגביל את האנשים שיבדקו את הדרגנוע, האם יינתן אישור לחברה שמתקנת את הדרגנוע או לאיש שמתקן את הדרגנוע.

פיטר מגנוס: אם מותר לי לתת תשובות לשאלות ששאלת, אני חושב שהדברים יהיו יותר ברורים.

פיטר מגנוס: נכון הוא שפקודת הבטיחות בעבודה עושה חריג בפרק שדן על מעליות כאשר הוא מחייב את המתקן להיבנות ולהיבדק על ידי אנשים מוסמכים מכוח הפקודה הזו.

פיטר מגנוס: אנחנו אמרנו שהיות ויש צורך להוסיף לזה עוד מתקנים שהם מאותה משפחה ומופעלים על ידי אותם חברות שירות ואותם אנשים שעוסקים במעליות, ראינו את זה כטבעי להרחיב את הפקודה בנקודה הזו.

פיטר מגנוס: יש מושג שנקרא בודקים מוסמכים, שהם מוסמכים על מפקח ראשי לעסוק בבדיקות של מעליות, היות וזה אותו תחום, אותו ידע הדרוש, אותם הסיכונים פחות או יותר לגבי אותם מתקנים שאנחנו מזכירים בהמשך, מצאנו לנכון להרחיב את מרחב הפעולה של הבודק המוסמך גם לכלים האלו.

פיטר מגנוס: היום הדרגנועים לא מוזכרים באף מקום לכן הם לא נבדקים לפי החוק, הם נבדקים מכוח זה שאלה שמתקינים אותם רוצים שייבדקו, אבל הם לא נבדקים מכוח החוק.

אמנון כהן: לכן קורות הרבה תאונות.

פיטר מגנוס: יש צו שיצא בחתימתו של שר התמ"ס דאז, שמסדיר את הנושא של מעליתנים, מעליתן זה הטכנאי שמטפל במעליות.

פיטר מגנוס: גם כאן אנחנו לוקחים מהמוכן, כלומר פשוט מעבירים את ההוראות מצו לחוק, משפרים את זה קצת, אבל אין אף אחד שיפסיד מקום עבודה משום שהיום המתקנים האלה מטופלים על ידי אותם מעליתנים שממילא מקבלים מאתנו את האישור.

פיטר מגנוס: כך שבפועל אין הבדל גדול, כמו שהמשפטנים אומרים, הבדל בניסוחים, וזה צריך להיות מעוגן היטב.

שאול יהלום: מר אלבז, אתה בקי בנושא?

מאיר אלבז: אנחנו נשמח להרחיב על הצעת החוק הזו אבל לא בפגישה הזו, הנושא הוא פרוץ, רציתי להדגיש פעם אחת, לא דין מעלית בבית כדין מעלית במפעל, כדין דרגנוע בקניון.

מאיר אלבז: לא רק מבחינת מי הבודק שפיטר מתייחס אליו, אלא גם מבחינת המסות שעוברות שם.

מאיר אלבז: ייתכן שבתקנות צריך לתת ביטוי לזה, אי אפשר להסתפק בחברה שתבוא פעם בחצי שנה או שלושה חודשים ובעל הדרגנוע יגיד שהבודק היה כאן.

אמנון כהן: אבל היום אין כלום, לפחות יהיה מישהו פעם בחצי שנה.

מאיר אלבז: אני מחזק את מה שאתה אומר, להפך, אני אומר שצריך להדגיש את זה בתקנות, זה משהו שונה לגמרי.

מאיר אלבז: דבר נוסף ששונה, יש הרבה פציעות - - -

אמנון כהן: אל תקשה, מספיק שיתקנו את זה פעם בחצי שנה אחר כך יתקנו את זה פעם בחודש, לאט לאט.

מאיר אלבז: הרבה פציעות קורות כשהדרגנוע לא עובד, אף אחד לא חוסם את זה וילדים ונשים עוברים בדרגנוע כאילו שהוא מדרגות, והוא לא נועד לזה, אנחנו יודעים שזה נעשה גם כחיסכון בחשמל בשעות מסוימות.

מאיר אלבז: לכן צריך לתת על זה את הדעת, שבעל המקצוע זה אותו בעל מקצוע אבל ההתייחסות צריכה להיות בתדירות שונה.

שאול יהלום: מה תפקידך בהסתדרות?

מאיר אלבז: אני סגן יו"ר האגף לאיגוד מקצוע ולקחתי על עצמי לרכז אחרי הרבה שנים את הנושא של בטיחות וגיהות.

שאול יהלום: אבל יש לך בוודאי חבר שהוא אחראי למקצועות האלה, אנחנו רוצים שבישיבה הבאה יבואו כל מגוון המקצועות, על פניו יכול להיות שחשמלאי יקום ויגיד שאתם גוזלים את פרנסתו בגלל שאתם נותנים את זה רק למעליתן, והיום עושים את זה חשמלאים.

שאול יהלום: אני לא יכול לחוקק חוק בלי שאנשי המקצוע המייצגים נמצאים פה, אני לא רוצה לגזול פרנסה מאף אחד.

שאול יהלום: אני מבקש ממך לברר בהסתדרות ולקחת גם את מסחר הזעיר מארגון בעלי מלאכה, כי הם צריכים להיות כאן.

וילמה מאור: הזמנו את איחוד בעלי המלאכה והמעליתנים לישיבה.

אמנון כהן: אם הם לא הגיעו אז לא אכפת להם.

שאול יהלום: מעליתנים לא באו כי הם יקבלו תוספת, את צריכה להזמין את החשמלאים.

שאול יהלום: תרימי טלפון לכמה קניונים שיש בהם דרגנועים, תשאלי מי מתחזק אותם ולפי התשובה תדעי אם אלה מעליתנים או לא.

פיטר מגנוס: היום מי שמתקין דרגנועים אלה חברות המעליות, לא כולם, והן ממשיכות לתחזק כך שאני לא מאמין שיש גם חשמלאי חיצוני שמעז לנגוע בדרגנוע.

שאול יהלום: אבל אני צריך לשמוע אותם, אסור לעשות דבר שבסוף יתעלמו מהחקיקה.

שאול יהלום: מה שמציע חבר הכנסת כהן זה להוציא את החלק של הדרגנועים, למרות שהסכנה היא שהם ישכחו מכל ההמשך.

אמנון כהן: לא מעניין אותי, אם הם עבדו ארבע שנים, שיעבדו עשר שנים.

אמנון כהן: אומר חבר הכנסת כהן שתתנו לו רק את הדרגנועים, אל תשגעו אותו בכל השאר, נמצא את בעלי המקצוע שצריכים לבדוק את הדרגנועים, ניתן נוסח ממשלתי בואו נגמור את זה לפני הפגרה.

ליאורה עופרי: הקושי הוא פחות או יותר אותו קושי כי אם אתה מכניס פה דרגנוע, או שבהגדרה של מעלית אתה רוצה לכתוב "לרבות דרגנוע" אז לצורך העניין חברת השירות והמעליתינים, הם לאו דווקא אלה שאמורים לעשות את אותה עבודה בתוך הדרגנועים.

ליאורה עופרי: יש פה כמה דברים שהם קצת שונים מבחינה מקצועית.

שאול יהלום: בסדר, תחשבו על זה שבוע.

שאול יהלום: קחו את החוק של המעליתנים ותעתיקו אותו מילה במילה על הדרגנועים בשילוב עם הצעת החוק של חבר הכנסת כהן ותכניסו כל דבר שאת אומרת בנפרד.

ליאורה עופרי: זה לא אותו דבר.

שאול יהלום: אני לא מבקש ממך שזה יהיה אותו דבר, אני מבקש שתתאימו את עצמכם ל"לא אותו דבר".

פיטר מגנוס: אם אנחנו רק מגדירים מה זה דרגנוע וצריך לבדוק אותו, אז עשינו חצי עבודה.

שאול יהלום: בואו נעשה רבע עבודה, אתה יודע שהאויב הכי גרוע של הטוב זה הטוב ביותר.

פיטר מגנוס: לא הגדרנו מי רשאי לטפל בזה.

ג'ודי וסרמן: תגדירו לגבי דרגנוע בלבד.

פיטר מגנוס: אז אם הגדרנו, הכל יכול להיכלל.

שאול יהלום: אנחנו מבקשים ממך, בהסכמת המציע שנלך רק על דרגנועים, תגדיר מי יכול לבדוק דרגנועים, יש הרבה דרגנועים בארץ, נפתור בעיה עצומה.

שאול יהלום: הלכנו הרבה צעדים קדימה.

פיטר מגנוס: הכנסנו פה מושג שנקרא מעלונים, אלה מעליות של נכים.

אמנון כהן: תוריד את זה.

פיטר מגנוס: אלה בדרגת סיכון הרבה יותר גבוהה ויש הרבה יותר כאלה.

שאול יהלום: אני מטפל במעלונים בחוק שוויון זכויות לאנשים עם מוגבלות.

שאול יהלום: יכול להיות שאלה מקצועות שונים, חבר הכנסת כהן מבקש רק דרגנועים, בואו נגמור עם זה.

פיטר מגנוס: אבל אותה הסתייגות שאמרת, כאילו אנחנו פוגעים בפרנסה של מישהו אפשר לכתוב לגבי טכנאי דרגנועים, למרות שאין כזה דבר.

שאול יהלום: אם אין כזה דבר, זה לא פוגע.

פיטר מגנוס: אם אנחנו מגדירים שרק מעליתן יכול לטפל בדרגנועים - - -

שאול יהלום: לא אמרתי לך את זה, אתה תגדיר מי.

פיטר מגנוס: אני אומר, כי אחרת כל אדם שבא מהרחוב יכול לטפל בדרגנועים.

ג'ודי וסרמן: אבל זה קיים היום.

ג'ודי וסרמן: תביאו הצעת חוק ממשלתית מסודרת.

אמנון כהן: 20 שנה עובדים כך זה בסדר, עכשיו כשרוצים להסדיר את זה , זה לא בסדר.

שאול יהלום: אנחנו קובעים ישיבה לשבוע הבא, תביאו לנו נוסח ממשלתי על הדרגנועים.

פיטר מגנוס: אתם מאשרים לנו להאריך להצעה כולה.

אמנון כהן: בוודאי, נצרף אותה בקריאה שניה ושלישית.

ג'ודי וסרמן: אבל להביא נוסח לזה בעוד שבוע.

שאול יהלום: תביא נוסח לשבוע הבא, אנחנו לא רוצים להקדיש לזה יותר משעה, לכן אני אומר שנאשר את הדרגנועים וזהו.

וילמה מאור: אנחנו קובעים ליום שלישי הבא, בדיוק שבוע מהיום.

שאול יהלום: תודה רבה לכולם, הישיבה נעולה.